CELEX: 32012D0194
Language: mt
Date: 2012-04-11 00:00:00
Title: 2012/194/UE: Deċiżjoni ta’ Implimentazzjoni tal-Kummissjoni tal- 11 ta’ April 2012 li temeda d-Deċiżjoni 2008/961/KE dwar l-użu, min-naħa ta’ emittenti ta’ titoli ta’ pajjiżi terzi, tal-istandards nazzjonali tal-kontabbiltà ta’ ċerti pajjiżi terzi u l-istandards internazzjonali tar-rappurtar finanzjarju biex jippreparaw ir-rapporti finanzjarji konsolidati tagħhom (notifikata bid-dokument numru C(2012) 2256)  Test b’relevanza għaż-ŻEE

13.4.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 103/49
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-11 ta’ April 2012
   li temeda d-Deċiżjoni 2008/961/KE dwar l-użu, min-naħa ta’ emittenti ta’ titoli ta’ pajjiżi terzi, tal-istandards nazzjonali tal-kontabbiltà ta’ ċerti pajjiżi terzi u l-istandards internazzjonali tar-rappurtar finanzjarju biex jippreparaw ir-rapporti finanzjarji konsolidati tagħhom
   (notifikata bid-dokument numru C(2012) 2256)
   (Test b’relevanza għaż-ŻEE)
   (2012/194/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2004/109/KE tal-Parlament Ewropew u tal-Kunsill tal-15 ta’ Diċembru 2004 dwar l-armonizzazzjoni tar-rekwiżiti ta’ trasparenza f’dak li għandu x’jaqsam ma’ informazzjoni dwar emittenti li t-titoli tagħhom huma ammessi għall-kummerċ f’suq regolat u li temenda d-Direttiva Nru 2001/34/KE (1), u b’mod partikolari t-tielet subparagrafu tal-Artikolu 23(4) tagħha,
   Billi:
   
               (1)
            
            
               Skont l-Artikolu 23 tad-Direttiva 2004/109/KE, l-emittenti ta’ pajjiżi terzi jistgħu jiġu eżentati mill-ħtieġa li jippreparaw kontijiet konsolidati skont l-Istandards Internazzjonali għall-Irrappurtar Finanzjarju (IFRS) adottati fl-Unjoni, jekk il-Prinċipji ta’ Kontabbiltà Ġeneralment Aċċettati (GAAP) tal-pajjiż terz inkwistjoni jistipulaw ħtiġiet ekwivalenti. Sabiex tiġi vvalutata l-ekwivalenza tal-GAAP ta’ dak il-pajjiż terz mal-IFRS adottat, ir-Regolament tal-Kummissjoni (KE) Nru 1569/2007 (2) jipprovdi għal definizzjoni tal-ekwivalenza u jistabbilixxi mekkaniżmu għad-determinazzjoni tal-ekwivalenza tal-GAAP ta’ pajjiż terz.
            
         
               (2)
            
            
               Huwa importanti li jiġu vvalutati l-isforzi ta’ dawk il-pajjiżi li ħadu l-passi biex l-istandards tal-kontabbiltà tagħhom jikkonverġu mal-IFRS jew jadottawhom. Għaldaqstant, ir-Regolament (KE) Nru 1569/2007 ġie emendat biex il-perjodu ta’ ekwivalenza temporanja jiġi estiż sal-31 ta’ Diċembru 2014.
            
         
               (3)
            
            
               Id-Deċiżjoni tal-Kummissjoni 2008/961/KE (3) tipprovdi li l-emittenti ta’ pajjiżi terzi jistgħu jippreparaw wkoll il-kontijiet konsolidati tagħhom mill-1 ta’ Jannar 2009 skont l-IFRS. Skont dik id-Deċiżjoni qabel is-snin finanzjarji li jibdew fl-1 ta’ Jannar 2012 jew wara, l-emittenti ta’ pajjiż terz għandhom jitħallew jippreparaw ir-rapporti finanzjarji konsolidati annwali u ta’ kull sitt xhur tagħhom skont il-GAAP tar-Repubblika tal-Poplu taċ-Ċina, il-Kanada, ir-Repubblika tal-Korea jew ir-Repubblika tal-Indja.
            
         
               (4)
            
            
               F’Ġunju 2010, il-Kummissjoni talbet lil dak li kien il-Kumitat tar-Regolaturi Ewropej tat-Titoli (KRET), li ġie mibdul mal-Awtorità Ewropea tat-Titoli u s-Swieq (AETS) bir-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (4), biex jipprovdi valutazzjoni teknika u aġġornament għall-iżviluppi tal-IFSR fiċ-Ċina, il-Kanada, il-Korea t’Isfel u l-Indja. Il-Kummissjoni kkunsidrat bis-sħiħ ir-rapport ipprovdut mill-KRET f’Novembru 2010 u l-aġġornamenti dwar iċ-Ċina u l-Indja, li rċeviet mill-AETS f’Mejju 2011 wara investigazzjoni fuq il-post li għamlet f’Jannar 2011.
            
         
               (5)
            
            
               F’April 2010 il-Ministeru tal-Finanzi taċ-Ċina ħareġ “Roadmap for Continuing Convergence of the Accounting Standards for Business Enterprises (ASBE) with IFRS” li tenna l-impenn taċ-Ċina li tkompli bil-proċess tal-konverġenza lejn l-IFRS. Minn Ottubru 2010 l-istandards u l-interpretazzjonijiet attwali maħruġa mill-Bord dwar l-Istandards Internazzjonali tal-Kontabbiltà (IASB) ġew implimentati fl-ASBE. Il-livell ta’ konverġenza li kien irrappurtat mill-ESMA kien wieħed sodifaċenti u ma kienet meħtieġa l-ebda rikonċiljazzjoni għall-emittenti tal-Unjoni li jippreparaw ir-rapporti finanzjarji skont l-IFRS. Għaldaqstant huwa xieraq li l-ASBE taċ-Ċina jitqies ekwivalenti għall-IFRS adottati mill-1 ta’ Jannar 2012.
            
         
               (6)
            
            
               F’Jannar 2006, l-Accounting Standards Board of Canada għamel impenn pubbliku biex jadotta l-IFRS sal-31 ta’ Diċembru 2011. Il-Bord approva l-inkorporazzjoni tal-IFRS fil-Canadian Institute of Chartered Accountants Handbook bħala GAAP Kanadiżi għall-intrapriżi orjentati lejn il-profitt li huma kontabbli pubblikament li jibda fl-2011. Għaldaqstant huwa xieraq li l-GAAP tal-Kanada jitqiesu bħala ekwivalenti għall-IFRS adottati mill-1 ta’ Jannar 2012.
            
         
               (7)
            
            
               Il-Korean Financial Supervisory Commission u l-Korean Accounting Institute għamlu impenn pubbliku f’Marzu 2007 li jadottaw l-IFRS sal-31 ta’ Diċembru 2011. Il-Korean Accounting Standards Board adotta l-IFRS bħala l-IFRS Korean (K-IFRS). Il-K-IFRS huma identiċi għall-IFRS kif maħruġa mill-IASB u huma meħtieġa għall-kumpaniji kollha reġistrati fil-Korea t’Isfel mill-2011. L-istituzzjonijiet finanzjarji mhux ikkwotati u l-kumpaniji tal-Istat huma wkoll rikjesti biex japplikaw il-K-IFRS. Kumpaniji mhux ikkwotati oħrajn jistgħu jagħżlu li jagħmlu hekk. Għaldaqstant, huwa xieraq li l-GAAP Koreani jkunu kkunsidrati bħala ekwivalenti għall-IFRS adottati mill-1 ta’ Jannar 2012.
            
         
               (8)
            
            
               Il-Gvern Indjan u l-Indian Institute of Chartered Accountants f’Lulju 2007 għamlu impenn pubbliku li sal-31 ta’ Diċembru 2011 jadottaw l-IFRS, bil-għan li l-GAAP Indjani jkunu konformi għal kollox mal-IFRS sa tmiem il-programm. Wara investigazzjoni fuq il-post f’Jannar 2011, l-ESMA osservat li l-Istandards ta’ Kontabbiltà Indjani jidher li għandhom għadd ta’ differenzi mill-IFRS. Għadha teżisti inċertezza dwar l-iskeda għall-implimentazzjoni tas-sistema ta’ rappurtar konformi mal-IFRS.
            
         
               (9)
            
            
               Għalhekk, huwa xieraq li l-perjodu tranżitorju jiġi estiż għal mhux aktar minn tliet snin, sal-31 ta’ Diċembru 2014, sabiex l-emittenti ta’ pajjiż terzi jitħallew jippreparaw ir-rapporti finanzjarji annwali u ta’ kull sitt xhur tagħhom skont il-GAAPs tal-Indja fl-Unjoni.
            
         
               (10)
            
            
               Peress li l-perjodu tranżitorju li għalih id-Deċiżjoni 2008/961/KE tat l-ekwivalenza għall-GAAPs Ċiniżi, Kanadiżi, tal-Korea t’Isfel u dawk Indjani ntemmu fil-31 ta’ Diċembru 2011, għal raġuni ta’ ċertezza legali, din id-Deċiżjoni għandha tapplika mill-1 ta’ Jannar 2012.
            
         
               (11)
            
            
               Id-Deċiżjoni 2008/961/KE għandha għalhekk tiġi emendata skont dan.
            
         
               (12)
            
            
               Il-miżuri provduti f’din id-Deċiżjoni huma bi qbil mal-opinjoni tal-Kumitat Ewropew tat-Titoli,
            
         ADOTTAT DIN ID-DEĊIŻJONI:
   Artikolu 1
   L-Artikolu 1 tad-Deċiżjoni 2008/961/KE hu emendat kif ġej:
   
               1.
            
            
               It-tieni paragrafu huwa ssostitwit b’dan li ġej:
               “Mill-1 ta’ Jannar 2012, fir-rigward tar-rapporti finanzjarji konsolidati annwali u r-rapporti finanzjarji konsolidati ta’ kull sitt xhur, l-istandards li ġejjin għandhom jiġu kkunsidrati bħala ekwivalenti għall-IFRS adottati skont ir-Regolament (KE) Nru 1606/2002:
               
                           (a)
                        
                        
                           il-Prinċipji tal-Kontabbiltà Ġeneralment Aċċettati tar-Repubblika tal-Poplu taċ-Ċina;
                        
                     
                           (b)
                        
                        
                           il-Prinċipji tal-Kontabbiltà Ġeneralment Aċċettati tal-Kanada;
                        
                     
                           (c)
                        
                        
                           il-Prinċipji tal-Kontabbiltà Ġeneralment Aċċettati tar-Repubblika tal-Korea.”
                        
                     
         
               2.
            
            
               Jiżdied it-tielet paragrafu li ġej:
               “L-emittenti ta’ pajjiż terzi għandhom jitħallew jippreparaw ir-rapporti finanzjarji konsolidati annwali tagħhom u r-rapporti finanzjarji konsolidati tagħhom ta’ kull sitt xhur skont il-Prinċipji tal-Kontabbiltà Ġeneralment Aċċettati tar-Repubblika tal-Indja għas-snin finanzjarji li jibdew qabel l-1 ta’ Jannar 2015.”
            
         Artikolu 2
   Din id-Deċiżjoni hija indirizzata lill-Istati Membri.
   Din id-Deċiżjoni għandha tapplika mill-1 ta’ Jannar 2012.
   
      Magħmul fi Brussell, il-11 ta’ April 2012.
      
         
            Għall-Kummissjoni
         
         Michel BARNIER
         
            Membru tal-Kummissjoni
         
      
   
   
      (1)  ĠU L 390, 31.12.2004, p. 38.
   
      (2)  ĠU L 340, 22.12.2007, p. 66.
   
      (3)  ĠU L 340, 19.12.2008, p. 112.
   
      (4)  ĠU L 331, 15.12.2010, p. 84.